Meno a priezvisko poslanca: Peter PELLEGRINI (2022-02-08):
Znenie prejavu: Vážené dámy, vážení páni, na úvod svojho vystúpenia musím povedať, že vaša schopnosť sústavne rozdeľovať národ a štvať ľudí proti sebe je priam neuveriteľná. Časy, ktoré žijeme, pandémia, ekonomické dopady, zlá sociálna situácia, rast potravín energií si priam vyžadujú vedenie krajiny, ktoré zomkne národ a prevedie ho zlými časmi, vy to však robíte opačne. Vírite vášne a nenávisť a je len otázkou času, kedy sa vám to vypomstí! Priznám sa, že radšej by som tu celé hodiny diskutoval, ako chceme pomôcť seniorom, ako chceme pomôcť rodinám, ako zastavíme rast cien potravín a odškodníme ľudí za strádanie. HLAS – sociálna demokracia chcel takúto schôdzu, napokon sme pripravili aj svoje sociálne opatrenia, ktoré ste však šmahom arogantnej ruky nepodporili. Bojíte sa parlamentných schôdzí, kde by ste museli zdôvodniť, prečo zlyhávate pri riadení štátu a obraciate sa ľuďom chrbtom! Namiesto toho ste verejnosti ponúkli tému slovensko-
-americkej obrannej zmluvy, z ktorej sa ľudia síce nenajedia, ale dostatočne výživnú na to, aby ste odviedli ich pozornosť od vašej neschopnosti riadiť štát a pomáhať ľudom. Tak ako vediete zbytočné kultúrne vojny, tak sa snažíte dnes ľudí presvedčiť, že nám div nehrozí útok z Ruska, a preto je potrebné prijať túto zmluvu, ktorej význam pre obranu Slovenska neviete ani len zdôvodniť! HLAS – sociálna demokracia sa k tomu návrhu zmluvy postavil jasne. Ide jednoznačne o nevýhodnú zmluvu a aj interpretačné doložky nevyvrátili naše odborné výhrady, a preto ju nepodporíme. Zároveň sme však aj  jasne povedali, aká má byť naša zahraničná politika. Ako si HLAS – sociálna demokracia predstavuje miesto Slovenska v rozbúrených medzinárodných časoch spôsobených na rusko-ukrajinskej hranici. Samotná zmluva v kontexte medzinárodných udalostí pred nás stavia zásadné otázky. Akú zahraničnú politiku má presadzovať Slovenská republika? Kde sú naši európski spojenci a partneri? Ako sa správať tak, aby sme na európskom kontinente budovali mierovú bezpečnostnú architektúru, postavenú na strategickej rovnováhe a výhodnej ekonomickej spolupráci? Kým prejdem priamo k zmluve, chcem jasne povedať, že zahraničná politika štátu, ak má mať podporu a dôveru širokej verejnosti, sa musí budovať na troch základných princípoch. Na princípe zodpovednosti, rešpektu k národnoštátnemu záujmu a princípe úcty k pravde. Iba tak môžeme v zložitých časoch, aké teraz žijeme, spojiť národ a presvedčiť ho, že môže dôverovať tým, ktorí vedú štát. Tu ste však, dámy a páni z koalície, zásadne zlyhali a zbabelo hádžete zodpovednosť na nás!!! Zodpovednosť v zahraničnej politike znamená, že sa neriadime v našich rozhodnutiach akýmikoľvek cudzími veľmocenskými hrami, ale vždy  hájime naše vlastné národnoštátne záujmy. V pozícii predsedu vlády som vždy presadzoval takú zahraničnú politiku, ktorá smerovala k posilňovaniu medzinárodného postavenia Slovenska na všetky svetové strany. Popri mojich stretnutiach s najvyššími predstaviteľmi západných mocností (USA, Nemecka, Francúzska, Talianska, Španielska a iných európskych krajín) som sa stretol aj s prezidentami Ruska a Číny. Nikdy som nemal ideologické klapky na očiach, ak išlo o záujmy Slovenska a jeho občanov. Prázdne gestá, ako vidíme v prípade našej neúčasti na olympijských hrách v Pekingu, sú len cestou do slepej uličky. Preto musíme mať vždy na pamäti strategické záujmy Slovenska, či už ide o hľadanie nových exportných trhov, výhodných cien energií alebo hľadania mierových riešení. Chcem však jasne zdôrazniť, že politická rezignácia na zodpovednosť za štát a záujmy ľudí je postupnou cestou, ktorá smeruje ku klamstvám! K politickým hrám, ktoré orientujete na prezentáciu strachu a šírenia vojnovej paniky do verejnosti! Rovnako, ako som už povedal, zahraničná politika sa nezaobíde bez úcty k pravde. História nám ponúka celý rad malých a veľkých klamstiev, ktoré na konci dňa dobehli ich autorov a poškodili záujmy národov, ktoré viedli. Stačí spomenúť, ako dopadla vojenská invázia do Iraku a na akých nepravdách bola postavená. Veľmi dobre si všetci pamätáte, ako sa hovorilo o chemických zbraniach, ktoré nás ohrozujú – a výsledok? Nikdy sa nenašli, ale Slovensko sa stalo súčasťou invázie, ktorá pre nás nepriniesla žiaden výsledok. Tak sa nečudujte, že ľudia sa boja „irakizácie krízy“ na Ukrajine. Ako občana Slovenskej republiky ma mrzí, že v prípade slovensko-americkej obrannej zmluvy sme boli opäť svedkami malých a veľkých klamstiev zo strany tých, ktorí zastupujú štát. Stačí len tie klamstvá vymenovať. Pokútne počas vianočných sviatkov ste pripravovali zmluvu bez vedomia odbornej verejnosti, nereagovali ste na pripomienky inštitúcií štátu. Tak ako ste pripravovali Plán obnovy bez ľudí, tak podobne ste pristupovali aj pri tejto zmluve. Povedzte, bojíte sa ľudí? Aký je potom výsledok takéhoto strachu? Samosprávy zastupujúce ľudí žijúcich okolo letísk protestujú, verejnosť vám neverí, pretože sa zamotávate do vlastných klamstiev. Tvrdíte, že zmluva je kvôli letiskám, ale vzápätí vyhlasujete, že zmluva sa vlastne prijíma kvôli napätiu na rusko-ukrajinskej hranici a má nás chrániť. Pýtam sa, pred kým? Nepredložili ste jedinú bezpečnostnú analýzu, že je Slovensko ohrozené, strašíte len počtom rakiet a Korčok sa premáva s prilbou na rusko-
-ukrajinskej hranici. Klamete, že zmluva má nás chrániť. Ale potom sa pýtam, prečo sme potom členmi NATO, kde si plníme svoje záväzky a vždy môžeme aktivovať článok 5, na základe ktorého môžeme požiadať o pomoc. Nie zmluva, ale článok 5 nás chráni! Taká je pravda! Táto zmluva ako taká trčí len ako kôl v plote našej bezpečnostnej politiky a nadväzuje len na nezmyselnú Bezpečnostnú stratégiu. V nej ste strategické spojenectvo s USA postavili nad našu účasť v NATO a tým ste rozbili dlhodobo budovaný zahraničnopolitický konsenzus na slovenskej politickej scéne, ktorý posúval Slovensko vpred. Klamete, že zmluva má rovnaké parametre ako maďarská a nórska, ale naše analýzy ukazujú, že to nie je pravda. K samotnej interpretačnej doložke chcem povedať, že ňou prezidentka potvrdila, ako bola babrácky vyrokovaná a hlavne nejasná. Nebýva zvykom, aby interpretačné doložky boli súčasťou bilaterálnych zmlúv. Navyše doložka, ktorú priložilo USA, jasne hovorí, že interpretačné vyhlásenie vlády USA zdôrazňuje, že interpretačným vyhlásením prezidentky SR nemožno meniť ustanovenia ani meniť či vylúčiť ich právne účinky. To znamená, že USA si budú vykladať zmluvu podľa vlastných právnych postupov. V prípade rozdielnej interpretácie zmluvy si USA vyhradzujú právo na svoj právny názor. Myslím, dámy a páni, niet k tomu čo dodať! Vaše  klamstvá  priam devastujú verejnú mienku. Úzka skupina politicky vyvolených takto demontuje dôveru verejnosti. Dosiahnete síce na chvíľu želaný cieľ, ale nahrávate svojou krátkozrakosťou tým, ktorí presadzujú iný zahraničnopolitický koncept pre Slovensko, než je ten súčasný. Výsledkom toho je polarizujúca sa spoločnosť s radikálnou náladou, odmietajúca členstvo SR v NATO aj v EÚ. Chcem tu jasne povedať z tohto miesta, že budeme HLASOM zodpovedným a vždy budeme hájiť národnoštátny záujem, a preto zmluvu NEPODPORÍME. Vráťme sa preto k trpezlivému hľadaniu zahraničnopolitického konsenzu, pretože iba ten pomáhal posúvať Slovenskú republiku vo výzvach doby vpred. Táto vláda ho jednoznačne narušila a postavila ho na strategickom partnerstve s USA, výsledkom čoho sú dnes pripravení vyjsť ľudia do ulíc. V spoločnosti prevláda obrovská nedôvera k akémukoľvek kroku vlády na medzinárodnej scéne, čo v konečnom dôsledku poškodzuje Slovenskú republiku. Zároveň sme HLASOM mieru. Odmietame Hegerovo, Naďovo a Korčokovo strašenie vojnou, rinčanie zbraňami a doslova vzývanie ducha vojny namiesto konkrétnych riešení potrebných na ochranu našich záujmov v prípade vypuknutia vojnového konfliktu. Migrácia, výpadok energií či kybernetické útoky sú hrozby, na ktoré slovenská vláda absolútne nereaguje a ľudí necháva v neistote. Sme aj HLASOM pravdy. Slovenská republika je členom EÚ a NATO s plnými právami a povinnosťami. Jednoznačne podporujeme politiku strategickej autonómie Európskej únie, ktorá znamená, že za európsku bezpečnosť by mali byť v prvom rade zodpovední Európania. Odmietame dobrodružnú politiku vlády, ktorá s konceptom strategického partnerstva s USA na úkor NATO a EÚ vopred necháva Amerike voľnú ruku v regióne bez toho, aby to mala odkonzultované s našimi strategickými európskymi partnermi. Sme HLASOM dohody. Ako bývalý premiér som presvedčený, že bez Ruska nie je možné vybudovať novú celoeurópsku bezpečnostnú architektúru. Buď pôjdeme s Ruskom do ozbrojenej konfrontácie a riskujeme novú Studenú vojnu, alebo si sadneme za rokovací stôl a nájdeme kompromis smerujúci k stabilite, bezpečnosti a prosperite pre celý európsky kontinent. Samotný prezident George Bush Jr. išiel na bratislavský summit s ruským prezidentom Vladimírom Putinom v roku 2005 s víziou o „jednotnej, slobodnej a mierovej Európe”. Nemusíme sa vracať do 90. rokov, ale vráťme sa aspoň do roku 2005, keď sa lídri najväčších mocností snažili o tento ušľachtilý cieľ. Pretože dnes sme skôr svedkami spravodajských hier a dezinformácií vedúcich k eskalácii napätia, ako hľadania pravdy založenej na faktoch, princípoch a legitímnych záujmoch všetkých zainteresovaných strán. Dnes sa snažíme budovať európsku bezpečnosť jedného tábora na úkor druhého a nie ako spoločný európsky dom. A ten nevybudujeme tak, že budeme silovo vnucovať svoj systém svojmu oponentovi. Na základe uvedeného vyzývam koalíciu! Stiahnite návrh nevýhodnej slovensko-americkej obrannej zmluvy z rokovania parlamentu, ktorú ste pokútnym spôsobom predložili na rokovanie Národnej rady. Vráťte sa z kratšej cesty! Urobte toto výrazné politické gesto na upokojenie vnútropolitickej situácie na Slovensku. Pozrite sa, čo sa deje vonku! Vďaka vašim doterajším krokom zahraničná politika SR stratila tú vážnosť, ktorej sa tešila u väčšinového obyvateľstva v nedávnej minulosti. Efektívna zahraničná politika sa nedá robiť bez silnej vnútropolitickej dôvery a zahraničnopolitickej zhody naprieč celým spektrom. Vráťte sa aspoň k pravde a zodpovednosti za zastupovanie národných záujmov. A prestaňte klamať vlastný národ. NÁRODNÁ RADA SLOVENSKEJ REPUBLIKY VIII. volebné obdobie 57. schôdza Národnej rady Slovenskej republiky 8. februára 2022 BOD PROGRAMU: Návrh na vyslovenie súhlasu Národnej rady Slovenskej republiky s Dohodou o spolupráci v oblasti obrany medzi vládou Slovenskej republiky a vládou Spojených štátov amerických (tlač 879). PÍSOMNÝ PREJAV DO ROZPRAVY (§ 35 ods. 8 zákona č. 350/1996 Z. z. o rokovacom poriadku Národnej rady Slovenskej republiky v znení neskorších prepisov)